Ellie Gouldingová

Elena Jane „Ellie“ Gouldingová (; * 30. december 1986, Hereford, Anglicko, Spojené kráľovstvo) je anglická speváčka a skladateľka. Po podpísaní zmluvy s vydavateľstvom Polydor Records v roku 2009 vydala svoje prvé EP s názvom An Introduction to Ellie Goulding.

V roku 2010 vydala svoj debutový album Lights, ktorý sa umiestnil na 1. mieste v rebríčku UK Albums Chart a v Spojenom kráľovstve sa ho predalo viac ako 850 000 kópií. Rovnomenná skladba z albumu, „Lights“, bola vydaná v USA v marci 2011, pričom dosiahla 1. miesto v rebríčku Billboard Pop Songs a 2. miesto v rebríčku Billboard Hot 100. Singel, ktorý sa v rebríčku Billboard Hot 100 udržal dlhšie ako rok bol certifikovaný na trojitú platinovú platňu asociáciou Recording Industry Association of America (RIAA).

Druhý album s názvom Halcyon bol vydaný v októbri 2012 a získal pozitívne hodnotenia od hudobných kritikov. Vydaniu albumu predchádzal singel „Anything Could Happen“, ktorý sa dostal do prvej päťky v UK Singles Chart. Album Halcyon debutoval na 2. mieste v rebríčku UK Albums Chart. 23. apríla 2013 v rámci svojho turné Halcyon Days Tour vystúpila na koncerte v Bratislave, ktorý sa konal v NTC Arene.

V roku 2014 vydala v spolupráci s Calvinom Harissom ďalšiu pieseň s názvom „Outside“. Za prvý mesiac sa predalo cez 100 tisíc kópií.

Začiatkom roka 2015 vydala pieseň „Love Me Like You Do“, ktorá bola soundtrackom k filmu Päťdesiat Odtieňov Sivej a dosiahla rekord pre najviac prehrávanú pieseň týždňa. V Spojenom kráľovstve cez 2,58 milióna krát a celosvetovo cez 15,5 milióna krát. 6. novembra 2015 vydala jej tretí album s názvom Delirium, ktorý obsahoval 16 piesní, ako napríklad „Outside,“ „On My Mind“ alebo „Love Me Like You Do“. V decembri 2015 získala svoju prvú nomináciu na Cenu Grammy za najlepší sólový popový výkon za singel „Love Me Like You Do“. Jej štvrtý štúdiový album Brightest Blue vyšiel 17. júla 2020.

Detstvo 
Narodila sa v Hereforde a vyrastala v Lyonshall, malej dedine neďaleko Kingtonu v Herefordshire. Ellie bola druhé zo štyroch detí (má brata a 2 sestry). Jej otec, Arthur Goulding, bol hrobár, zatiaľ čo jej matka, Tracy (rod. Clarková), pracovala v supermarkete. Keď mala 5 rokov, jej rodičia sa rozviedli. Neskôr mala nevlastného otca, ktorý bol vodič kamiónu, Ellie ho označila, ako niekoho „strašného“. Keď mala 9 rokov, začala hrať na klarinet a ako 14-ročná sa začala učiť hrať na gitaru. Navštevovala strednú školu Lady Hawkins' High School v Kingtone, kde získala hlavnú úlohu v školskej divadelnej hre „Čarodejník z krajiny Oz“. Keď mala 15 rokov, začala písať piesne. Zapojila sa aj do miestnej speváckej súťaže, ktorú aj vyhrala.

Po začatí štúdia herectva, politiky, a anglického jazyka na Kentskej Univerzite, sa Ellie zoznámila s Jamiem Lillywhiteom, ktorý sa stal jej manažérom a predstavil ju producentovi Starsmith, ktorý bol primárnym producentom jej albumu Lights.

Kariéra

2009 – 2011: Lights a Bright Lights 

Aj keď v júli 2009 podpísala zmluvu s Polydor Records, jej debutový singel „Under The Sheets“ bol 15. novembra 2009 vydaný prostredníctvom nezávislého vydavateľstva. Singel sa dostal na 53. miesto v UK Singles Chart. K úspechu jej dopomohlo vystúpenie v hudobnej relácii Later... with Jools Holland (kde vystúpila s „Under The Sheets“ a „Guns And Horses“) a účasť na turné v Spojenom kráľovstve so speváčkou Little Boots. „Wish I Stayed“ bol k dispozícii na bezplatné stiahnutie ako aj „Single of the Week“ na iTunes Store.

Pred vydaním debutového albumu Lights, Ellie vyhrala BBC Sound of 2010, ktorý sledoval najhrávanejšie piesne začínajúcich hviezd. V tom istom roku vyhrala aj ocenenie Critics' Choice Award na 2010 Brit Awards (cena kritikov vo Veľkej Británii), čím sa stala druhým umelcom, ktorý vyhral obe tieto ocenenia v jednom roku. Ellie tiež napísala pieseň „Love Me 'Cause You Want To“ pre druhý album Ten speváčky Gabrielly Cilmiovej a tri piesne („Remake Me + You“, „Notice“, „Jumping into Rivers“) pre debutový album speváčky Diany Vickersovej s názvom Songs from the Tainted Cherry Tree. Jej pieseň „Not Following You“ odznela v debutovom albume nemeckej speváčky Lena s názvom My Cassette Player. Ellie naspievala pieseň „Wonderman“ s rapperom Tiniem Tempahom, ktorú obsahoval jeho debutový album Disc-Overy. Debutový album Lights bol vydaný 26. marca 2010 a dostal sa na prvé miesto v rebríčku UK Albums Chart, kde sa udržal až 33 týždňov. Piesne „Starry Eyed“, „Guns and Horses“ a „The Write“ sa dostali na 4., 26. a 19. miesto. V auguste 2010, vydala druhé EP, Run into the Light, obsahujúce remixy skladieb z albumu Lights. Album bol podporený Nike a vydaný Polydorom. V novembri 2010, bol album reeditovaný a dostal názov Bright Lights. Obsahoval 6 nových piesní, ako „Lights“ a „Animal“. Pôvodný plán bol, že by piesne z Bright Lights boli len reedície s plánovaným vydaním 1. novembra 2010. Tento plán sa nakoniec neuskutočnil, aby jej cover piesne „Your Song“ od Eltona Johna mohli byť vydané v spojení s vianočnou reklamou Johna Lewisa vo Veľkej Británii v roku 2010. Táto pieseň sa stala druhou najpočúvanejšou piesňou v tom čase a dostala sa na druhé miesto v UK Singles Chart. V januári 2011 Ellie oznámila, že titulná pieseň „Lights“ vyjde ako druhá pieseň z albumu Bright Lights.
V marci 2010 koncertovala s americkou skupinou Passion Pit a Johnom Mayerom počas jeho britského turné v máji 2010. V lete vystúpila na rade festivalov. 29. mája vystúpila na Dot to Dot festivale v Bristole. 25. júna 2010 vystúpila na Glastonbury Festivale. Jej tretie EP bola živá nahrávka jej vystúpenia z 8. júla na iTunes Festivale 2010. Celý súbor bol nakoniec zaradený, ako bonusový obsah na iTunes verziu albumu Bright Lights. 11. júla vystúpila prvýkrát na festivale T in the Park. Začiatkom roku 2011, nahrala originálny song k filmu Life in a Day. Vo februári 2011 sa Ellie dostala na piatu priečku hotlistu od magazínu Rolling Stone a bola nominovaná na Brit Awards, v kategórii Best British Female a Best British Breakthrough Act, ale nevyhrala.

V auguste/septembri 2010, bola predskokankou pre U2 na ich turné U2 360 Tour v Zürichu, Mníchove a vo Viedni. Taktiež koncertovala na Coachella Valley Music and Arts Festivale v apríli 2011.

7. apríla mala debutové vystúpenie v televíznej šou Jimmy Kimmel Live!, kde zaspievala pieseň „Starry Eyed“. Jej ďalšie vystúpenie bolo 7. mája 2011 v 700. epizóde Saturday Night Live, ktorú hostila Tina Feyová. 29. apríla 2011 vystúpila s „asi 14 piesňami“, ako sama povedala, na kráľovskej svadbe Princa Williama a Kate Middletonovej.

Spolupracovala s americkým umelcom a producentom Skrillexom na piesni „Summit“, ktorá bola uvedená v jeho EP Bangarang. Zúčastnila sa taktiež na jeho turné v Južnej Amerike. 8. júla 2011 bola jednou z hlavných interpretov na Wakestockom Festivale vo Walese. V auguste, Ellie vystúpila na V Festivale druhý rok po sebe. Po reeditovaní albumu a jeho vydaní v Amerike, Ellie oznámila, že čoskoro začne pracovať na jej druhom štúdiovom albume, ktorý by mal vyjsť v septembri 2011. Dňa 6. augusta 2011, vystúpila na Lollapalooze v Chicagu. 11. decembra 2011 vystúpila na výročnom koncerte Nobelovej Ceny za Mier v nórskom Osle. Dňa 1. decembra 2011, vystúpila na National Christmas Tree lighting v Bielom dome. California Dreams Tour, svetové turné speváčky Katy Perry, Ellie otvorila 19. septembra 2011, ako náhrada za Jessie J, ktorá si poranila nohu.

2012 – 2014: Halcyon a Halcyon Days 

V roku 2012, Ellie spolupracovala na piesni „Fall into the Sky“ z albumu Clarity ruského DJ-a Zedda a na piesni „I Need Your Love“ z albumu 18 Months Calvina Harrisa, ktorá bola taktiež v jej albume Halcyon. 10. júla 2012 spolupracovala s Tiniem Tempahom na coveri piesne „Hanging On“, ktorú vydala skupina Active Child. Koncom júla Ellie oznámila, že jej druhý album s názvom Halcyon, vyjde 8. októbra 2012 a predchádzalo tomu vydanie piesne „Anything Could Happen“. 9. augusta 2012, Ellie vydala kompiláciu obrázkov jej fanúšikov z Instagramu, ako video k tejto piesni. Dňa 19. novembra 2012, vydala druhú pieseň z Figure 8. V digitálnej podobe bola dostupná v Spojenom kráľovstve 12. decembra 2012. 13. novembra 2012, Ellie spoločne so Skrillexom vydali soundtrack k filmu Twilight Sága: Úsvit - 2. Časť, s názvom „Bittersweet“.

12. februára oznámila, že bude spoločne s Brunom Marsom na jeho turné s názvom Moonshine Jungle World Tour. 20. mája 2013, oznámila, že vystúpi na siedmych koncertoch počas októbra v Spojenom kráľovstve. „Tessellate“, song Alt-Ja, prespievala a vydala na jej SoundCloudovom účte 28. mája 2013. K tomuto coveru natočila klip v Paríži, pretože, ako povedala, „musela som natočiť video k piesni, ktorú som nevydala“. V júni 2013, vystúpila na viacerých festivaloch, vrátane: RockNess festivalu v Inverness, Capital FM Summertime Ball a Firefly Music Festivalu vo Woodlands v Doveri, Delaware. 2. júla 2013, vydala pieseň „You My Everything“, k prvej epizóde seriálu Skins Fire a toho istého dňa, potvrdila, že koncom roka vyjde reedícia jej albumu Halcyon, s názvom Halcyon Days.
5. júla 2013 Digital Spy potvrdilo, že Halcyon Days bude vydaný 23. augusta 2013. Táto reedícia bude obsahovať 10 ďalších piesní, ako napríklad „Burn“, ktorú vydala 4. júla na svojom Soundcloud-ovom účte. Dňa 7. júla 2013, nahrala na svoj VEVO kanál video k singlu „Burn“. Tento singel sa dostal na prvé miesto rebríčku UK's Official Singles Chart. Ellie vystúpila na V Festivale v Chelmsforde, kde ju Rita Ora prekvapila cenou Official Number 1 Award. Ellie vydala 9. septembra 2013 video k piesni „How Long Will I Love You“, ktorá bola piesňou k filmu Lásky Čas (About Time). Vydala soundtrack „Mirror“ k filmu Hry o život: Skúška ohňom (The Hunger Games: Catching Fire). 15. októbra 2013 potvrdila v rádiovom vysielaní, že „How Long Will I Love You“ bude druhá pieseň, ktorá odznie na jej vystúpení na koncerte BBC's Children in Need. V ten istý deň vydala skupina Active Child pieseň „Sillhouette“, na ktorej spolupracovali spolu s Ellie. Dňa 28. októbra 2013 nahrala na svoj VEVO kanál alternatívu videa k piesni „How Long Will I Love You“, ako krátky film Tom & Issy, v ktorom aj hrala. V poslednej epizóde anglického X Faktoru, zaspievala duet s finalistom Lukeom Friendom.

5. januára 2014, malo premiéru na jej VEVO kanáli video k piesni „Goodness Gracious“, ktorá sa stala šiestym singlom albumu Halcyon Days. 22. januára na svojom facebookovom profile potvrdila, že vydá soundtrack k filmu Divergencia (Divergent), ktorý bol sfilmovanou verziou rovnomenného diela spisovateľky Veronicy Rothovej. Ellie vyhrala 19. februára 2014 cenu v kategórii najlepšia britská sólová umelkyňa na Brit Awards. 20. októbra potvrdila, že sa bude podieľať na tvorbe nového albumu Calvina Harrisa, Motion, s piesňou „Outside“.

2015 – 2017: Delirium 
V novembri 2014, Ellie oznámila, že začína pracovať na novom albume. Začiatkom roka 2015, vydala pieseň „Love Me Like You Do“, ktorá bola jednou z piesní soundtracku k filmu Päťdesiat Odtieňov Sivej (Fifty Shades of Grey). Na jej YouTube kanál mala túto pieseň pridať 15. februára, avšak pridala ho už 22. januára. Tento singel mal veľký úspech. Udržal sa 4 týždne na vrchole UK Singles Chart, hitparád v Austrálii, na Novom Zélande, v Nemecku a dostal sa na tretie miesto amerického rebríčka Billboard Hot 100. Tento singel sa stal najpočúvanejším singlom týždňa, v Spojenom kráľovstve bol prehraný 2,58 milióna krát a celosvetovo až 15,5 milióna krát.

1. júna sa Ellie objavila po boku Tarrusa Rileyho v piesni „Powerful“, ktorá sa nachádza na albume Peace Is the Mission od Majora Lazera. Dňa 5. augusta 2015 v iHeartRadio Music Summit, Interscope predstavili jej nový song, „On My Mind“. Ukážka zo songu bola uverejnená na Ellienom facebookovom profile 15. septembra 2015. Nasledujúci deň uverejnila ďalšiu ukážku z jej nového albumu Delirium.

7. septembra 2015, bolo oznámené, že Ellie vystúpi na 2015 AFL Grand Final, spolu s kanadským hudobníkom Bryanom Adamsom a americkým hudobníkom Chrisom Isaakom. 17. septembra, singel "On My Mind", debutoval v BBC Radio 1's Breakfast Show. Taktiež oznámila, že Delirium vyjde 6. novembra 2015. 19. septembra 2015, vystúpila na Apple Music Festivale s novými piesňami z jej albumu. „Something In the Way You Move“, propagačný singel, bol vydaný 9. októbra 2015. Ďalší, druhý singel „Army“ bol vydaný 15. októbra 2015.

Diskografia

Štúdiové albumy 
 Lights (2010)
 Halcyon (2012)
 Delirium (2015)
Brightest Blue (2020)

Turné

Ako hlavná umelkyňa 
 The Lights Tour (2010)
 The Halcyon Days Tour (2012 – 2014)
 Delirium World Tour (2016)
Brightest Blue Tour (2021)

Ako predskokan 

 Katy Perry – California Dreams Tour (2011)
 Bruno Mars – Moonshine Jungle Tour (2013)

Ocenenia a nominácie

Referencie

Iné projekty

Zdroj 

 
Držitelia ceny Brit Award
Britskí indiepopoví hudobníci
Anglickí elektronickí hudobníci
Anglickí popoví gitaristi
Gitaristky
Anglické popové speváčky
Anglické speváčky elektronickej hudby
Anglickí speváci-skladatelia
Synthpop
Folktronica
Sopranistky